דני עפרוני בטקס הענקת דרגה, ספטמבר 2011
**דני עפרוני** (נולד ב-17 בנובמבר 1958) הוא אלוף (מיל') בצה"ל. בתפקידו האחרון כיהן כפרקליט הצבאי הראשי.

כיום (דצמבר 2019) מרצה מן החוץ בפקולטה למשפטים באוניברסיטה העברית בירושלים.

ביוגרפיה
--------

עפרוני גדל בטירת כרמל ולמד בבית הספר "דגניה" ביישוב, ולאחר מכן בחטיבת הביניים בבית הספר הריאלי בחיפה.

בשנת 1976 התגייס לצה"ל ושירת ביחידה 504 כמפעיל סוכנים, הן בלחימה בדרום לבנון והן ביהודה ושומרון. בשנת 1990, לאחר סיום לימודי משפטים, עבר לשרת בפרקליטות הצבאית. בין השנים 1991–1993 שימש בתפקיד הממונה על התביעה הצבאית בנפות יהודה.

בשנת 1993 חזר לתפקיד מודיעיני, כמפקד מרחב צפון ביחידה 504 של אגף המודיעין. בשנת 1996 שב לפרקליטות הצבאית ומונה לתפקיד סגן התובע הצבאי הראשי. החל משנת 2000 שימש כפרקליט צפון, ובשנת 2003 הועלה לדרגת אלוף-משנה ומונה לתפקיד הסנגור הצבאי הראשי.

בשנת 2004 מונה לסגן הפרקליט הצבאי הראשי. בתפקידו זה, בין היתר, פעל למימוש רפורמה מבנית בפרקליטות הצבאית וקידום שינויים משמעותיים בדין המשמעתי בצה"ל. בשנת 2009 פרש מצה"ל. בהמשך כיהן כסמנכ"ל בחברת תשתיות אמריקאית.

### בתפקיד פצ"ר

ב-15 בספטמבר 2011 מונה לפצ"ר במקום האלוף אביחי מנדלבליט והועלה לדרגת תת-אלוף. בספטמבר 2012 הועלה לדרגת אלוף ובטקס בו הוענקה לו דרגת אלוף הבהיר לרמטכ"ל ולחברי המטכ"ל כי: "מחויבותכם לשלטון החוק, הקפדתכם על שילוב הפצ"ר ואנשיו בצמתי החלטה ובגיבוש תוכניות פעולה, וגישתכם העניינית להערותינו גם כשהן כוללות סייגים ואיסורים, הן נורמות התנהגות ראויות המקלות על המשפטן הצבאי במילוי תפקידו החשוב, ומהוות דוגמה אישית לפקודיכם".

בתפקידו כפצ"ר הורה לאחר מבצע עמוד ענן לפתוח בחקירה יזומה לבירור נסיבות מותם של כ-70 בלתי מעורבים במהלך המבצע. ביחס לקרב שג'אעייה (2014) קבע עפרוני כי הירי בוצע בהתאם להוראות הדין הישראלי והבין־לאומי, שכן "כוון לעבר מרגמות ומפעיליהן, במטרה לנטרל אותם מהמשך ביצוע ירי מתמשך ואינטנסיבי לעבר כוחות צה"ל, אשר שם אותם תחת סכנת חיים ממשית ומיידית". הוא קבע כי ניתן לתקוף ביתו של מפקד בחמאס כאשר הוא מנהל משם את מערך הלחימה של הגדוד, ובכך הופך הבית למטרה צבאית. עוד קבע כי הרס רבי-הקומות בסוף המבצע נבע מכך שהוכח כי בבניינים אלה פעלו חדרי מבצעים של חמאס. לאחר חקירה הורה לסגור ללא כתבי אישום את תיק החקירה בפרשת הרג נהג המונית זכריא דראגמה[דרוש מקור], וכן במקרה של הסטודנטית לובנא חנש שנהרגה מכדורים שנורו לעבר משליכי בקבוקי תבערה.

באוקטובר 2015 סיים את תפקידו כפרקליט הצבאי הראשי.

### לאחר הפרישה מצה"ל

לאחר פרישתו מצה"ל עפרוני הוא חבר בסגל המכון למחקרי ביטחון לאומי ומרצה בפקולטה למשפטים באוניברסיטה העברית.

בשנת 2018 זכה באות "אביר איכות השלטון" בקטגוריית "צבא וביטחון" מטעם התנועה לאיכות השלטון. בנימוקי הבחירה נאמר כי האות ניתן לו: "על דבקות בערכי הדמוקרטיה גם בצה"ל; על מסירות אין-קץ לביטחון מדינת ישראל; על עמידה איתנה כנגד לחצים מצד גורמים פוליטיים וצבאיים בכירים; על נחישות בהגנה על שלטון החוק בצה"ל; על קידום שינויים במערכת המשפטית הצבאית במקצועיות ובאחריות".

חיים אישיים והשכלה
------------------

עפרוני גר במודיעין-מכבים-רעות, נשוי, ואב לשלושה. בעל תואר ראשון במשפטים ותואר שני במנהל עסקים מאוניברסיטת תל אביב.

קישורים חיצוניים
----------------

ויקישיתוף מדיה וקבצים בנושא **דני עפרוני** בוויקישיתוף
* מערכת אתר צה"ל, הפרקליט הצבאי הראשי הבא: אל"מ (במיל') דני עפרוני, באתר צה"ל (דרך ארכיון האינטרנט), 24 באוגוסט 2011
* נעם ויטמן ויפתח כרמלי, הפצ"ר: צה"ל פועל באופן מתון - בהתחשבות בכללי המשפט הבינ"ל, באתר צה"ל (דרך ארכיון האינטרנט), 6 בפברואר 2013
* אמיר בוחבוט‏, מפעיל הסוכנים שסיבך את אשכנזי במשימת חייו, באתר וואלה!‏, 8 באוגוסט 2013
* יואב זיתון, הפצ"ר ל-ynet: "צריך להגן גם על פלסטינים", באתר ynet, 25 בינואר 2014
* אתר למנויים בלבד עמוס הראל, גילי כהן, הפרקליט הצבאי הראשי: לא תשמעו ממני שצה"ל הוא הצבא המוסרי בעולם, באתר הארץ, 9 באפריל 2015
* נעמה כהן פרידמן, "פרשת גבי אשכנזי? זו פרשה כאובה ומצערת שלא הוסיפה כבוד לצבא", באתר לשכת עורכי הדין, ינואר 2016
* דני עפרוני, הרצאה בכנס של ICRC בנושא ההיבטים המשפטיים במבצע עמוד ענן סרטונים

מכתביו
* דני עפרוני, היבטים משפטיים במבצע ׳עמוד ענן׳, המכון למחקרי ביטחון לאומי, צבא ואסטרטגיה, כרך 5, גיליון מיוחד, אפריל 2014.
* אתר למנויים בלבד דני עפרוני, כן, צריך לפצל את תפקיד היועמ"ש, באתר הארץ, 24 ביוני 2021

הערות שוליים
------------

1. ↑  סגל המורים מן החוץ האוניברסיטה באתר הפקולטה למשפטים האונ' העברית.
2. ↑  יואב איתיאל, אלוף-משנה דני עפרוני לתפקיד הפרקליט הצבאי הראש, מגזין המושבות, 24 באוגוסט 2011
3. ↑  אמיר בוחבוט‏, מפעיל הסוכנים שסיבך את אשכנזי במשימת חייו, באתר וואלה!‏, 8 באוגוסט 2013
4. ↑  כפי שצוין בסרטם של אור הלר ואבי זילברברג, ״משחקי ריגול - יחידה 504״, חדשות 10, נובמבר 2018
5. ↑  פנחס וולף, מהפכת הפרקליטים, במחנה, 14 בנובמבר 2007
6. ↑  דוח הפעילות השנתי של הפרקליטות הצבאית לשנת 2008, "דברי פתיחה", עמ' ג'.
7. ↑  חנן גרינברג, מינוי של פשרה: הפצ"ר הבא - אל"מ דני עפרוני, באתר ynet, 24 באוגוסט 2011.
8. ↑  איציק וולף, תת-אלוף דני עפרוני נכנס לתפקיד הפצ"ר, באתר News1 מחלקה ראשונה, 15 בספטמבר 2011.
9. ↑  הפצ"ר הועלה לדרגת אלוף, באתר "IsraelDefense‏", 27 בספטמבר 2012
10. ↑  אורן פרסיקו, מחובתנו, באתר העין השביעית, 7 בפברואר 2013
11. ↑  אורן פרסיקו, מחובתנו, באתר העין השביעית, 7 בפברואר 2013
12. ↑  אורן פרסיקו, מחובתנו, באתר העין השביעית, 7 בפברואר 2013
13. ↑  License to Kill: No consequences for shooting an unarmed man in the back, ‏9 בפברואר 2015, באתר מגזין +972
14. ↑  אתר למנויים בלבד גילי כהן, איש לא יואשם במות סטודנטית פלסטינית שנהרגה מירי צה"ל בשנה שעברה, באתר הארץ, 12 ביוני 2014
15. ↑  אתר "המכון למחקרי ביטחון לאומי"
16. ↑  אתר "התנועה לאיכות השלטון"

| הפרקליט הצבאי הראשי  |
| --- |
| 

|  |
| --- |
| אהרן חטר-ישי • אהרון מויאל • מאיר זוהר • מאיר שמגר • צבי הדר • צבי ענבר • דב שפי • בן ציון פרחי • אמנון סטרשנוב • אילן שיף • אורי שהם • מנחם פינקלשטיין • אביחי מנדלבליט • דני עפרוני • שרון אפק • יפעת תומר ירושלמי |

 |